REGOLAMENT TAL-KUMMISSJONI (KE) Nru 251/2009
ta' 11 Marzu 2009
li jimplimenta u jemenda r-Regolament (KE) Nru 295/2008 tal-Parlament Ewropew u tal-Kunsill dwar is-serje ta' dejta li għandha tiġi prodotta għall-istatistiċi strutturali tal-kummerċ u l-adattamenti meħtieġa wara l-klassifikazzjoni ta' statistika tal-prodotti assoċjati ma' l-attività (CPA)
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 295/2008 (1) tal-Parlament Ewropew u tal-Kunsill tal-11 ta' Marzu 2008 li jikkonċerna l-istatistiċi strutturali tal-kummerċ, u b'mod partikolari l-Artikolu 11(2)(b) u (e) tiegħu,
Billi:
(1)
Ir-Regolament tal-Kunsill (KE, EURATOM) Nru 58/97 (2) stabbilixxa qafas komuni għall-produzzjoni ta' l-istatistiċi Komunitarji dwar l-istruttura, l-attività, il-kompetittività u r-rendiment tan-negozji fil-Komunità. Għal raġunijiet ta' ċarezza u ta' razzjonalizzazzjoni, dak ir-Regolament ġie riformulat, b'emendi sostanzjali għal diversi dispożizzjonijiet.
(2)
Ir-Regolament tal-Kummissjoni (KEE) Nru 2701/98 tas-17 ta' Diċembru 1998 dwar is-serje ta' dejta li trid tiġi ppreżentata għall-istatistiki strutturali tal-kummerċ (3) irid jiġi mmodifikat sabiex jitqiesu dawk l-emendi. Minħabba kwistjonijiet ta' ċarezza, għandu jkun sostitwit minn dan ir-Regolament.
(3)
Jeħtieġ li tiġi speċifikata l-frekwenza tal-kompilazzjoni ta' l-istatistiċi strutturali tal-kummerċ multiannwali u l-analiżi tar-riżultati għall-produzzjoni ta' statistiċi strutturali tal-kummerċ sabiex tkun prodotta dejta paragunabbli u armonizzata bejn l-Istati Membri.
(4)
Huwa meħtieġ li jiġu adattati ċerti titli tal-karatteristiċi ta' l-AnnessoV wara r-reviżjoni tal-klassifika ta' l-istatistika ta' prodotti bl-attività (KPA).
(5)
Il-miżuri pprovduti f'dan ir-Regolament huma skond l-opinjoni tal-Kumitat tal-Programm Statistiku,
ADOTTAT DAN IR-REGOLAMENT:
Artikolu 1
Frekwenza tal-kompilazzjoni ta' l-istatistiċi multiannwali u ta' l-analiżi tar-riżultati li jissemmew fl-Artikoli 3 u 7 tar-Regolament (KE) 295/2008 għandhom ikunu kif ġie speċifikat fis-serje ta' dejta stabbiliti fl-Anness I għal dan ir-Regolament.
L-Istati Membri għandhom jipproduċu dawn is-serje ta' dejta għas-sena ta' referenza 2008 u għas-snin sussegwenti.
Artikolu 2
B'dan qed jiġi rrevokat ir-Regolament (KE) Nru 2701/98.
Madankollu, għandu jkompli japplika rigward is-serje ta' dejta li għandhom jiġu trażmessi għas-snin ta' referenza sa u li jinkludu l-2007.
Artikolu 3
Anness V għar-Regolament Nruo 295/2008 hu emendat kif speċifikat fl-Anness II għal dan ir-Regolament.
Artikolu 4
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u għandu jkun direttament applikabbli fl-Istati Membri kollha.
Magħmul fi Brussell, 11 ta' Marzu 2009